1. Uvod

V tem sporočilu so ocenjeni ukrepi, ki jih je Grčija izvedla za uskladitev s Sklepom Sveta 2011/734/EU, kakor je bil nazadnje spremenjen s Sklepom Sveta 2013/6/EU z dne 4. decembra 2012[1]. V skladu s poročilom služb Komisije o skladnosti, ki je bilo pripravljeno skupaj z ECB[2], sporočilo prispeva k oceni skladnosti z memorandumom o soglasju[3] v okviru financiranja Grčije s strani držav članic euroobmočja prek evropskega instrumenta za finančno stabilnost (EFSF). Ta ocena temelji na napovedi služb Komisije iz pomladi 2013 in podrobni oceni, izvedeni pri pregledu programa gospodarskega prilagajanja, ki ga službe Komisije izvajajo skupaj z osebjem MDS in ECB.

2. Sklep Sveta z dne 4. decembra 2012

Svet je 4. decembra 2012 na podlagi členov 126(9) in 136 PDEU sprejel Sklep, naslovljen na Grčijo, katerega namen so okrepitev in poglobitev fiskalnega nadzora ter poziv k sprejetju ukrepov za zmanjšanje primanjkljaja, ki so potrebni za odpravo čezmernega primanjkljaja do leta 2016. Ta sklep je spremenil sklep iz julija 2011[4], ki je bil prenovljen z namenom konsolidacije več zaporednih sprememb Sklepa 2010/320/EU z dne 10. maja 2010. Sklep je zahteval, da Grčija v obdobju 2009–2014 svoj BDP poveča za vsaj 10 odstotnih točk.

Sprememba Sklepa Sveta iz decembra 2012 je od Grčije zahtevala, naj čim prej, najpozneje pa do leta 2016 odpravi sedanji čezmerni primanjkljaj. Grčiji je bilo priporočeno, naj leta 2012 doseže javnofinančni primarni primanjkljaj pod 1,5 % in javnofinančni primarni presežek v višini vsaj 0 % BDP leta 2013, 1,5 % BDP leta 2014, 3,0 % BDP leta 2015 in 4,5 % BDP leta 2016. Ti cilji so pomenili skupni javnofinančni primanjkljaj po ESR v višini 6,9 % BDP leta 2012, 5,4 % BDP leta 2013, 4,5 % BDP leta 2014, 3,4 % BDP leta 2015 in 2,0 % BDP leta 2016.

Kar zadeva ciklično prilagoditev, so cilji primarnega salda po ocenah pomenili izboljšanje ciklično prilagojenega primarnega salda v razmerju do BDP s 4,1 % leta 2012 na 6,2 % leta 2013 in najmanj 6,4 % BDP leta 2014. Ciklično prilagojeni javnofinančni saldo v razmerju do BDP je bil ocenjen na –1,3 % leta 2012, +0,7 % leta 2013 in +0,4 % leta 2014.

Pri izračunu teh ciljev in s tem povezane potrebne fiskalne prilagoditve Sklep iz opredelitev ESR izključuje vse prihodke od privatizacije finančnih in nefinančnih sredstev, transakcije v zvezi z bančnimi dokapitalizacijami, vse prenose glede izjave Euroskupine z dne 21. februarja 2012 v zvezi s prihodki nacionalnih centralnih bank euroobmočja, vključno z grško centralno banko, ki izhajajo iz njihovega naložbenega portfelja deležev grških državnih obveznic, in vsa plačila s strani bank, ki ustvarjajo izgubo, poleg plačil, ki bi izhajala iz strukture provizij za garancijo v okviru ELA, ki je obstajala na dan 30. septembra 2012. Enaka opredelitev se uporablja tudi v okviru grškega programa gospodarskega prilagajanja.

Ob upoštevanju učinka ukrepov za zmanjšanje dolga, izvedenih decembra 2012, so se cilji šteli za skladne s konsolidiranim javnofinančnim dolgom v razmerju do BDP pod 160 % leta 2016.

3. Ocena učinkovitosti sprejetih ukrepov

Ta ocena temelji na napovedi služb Komisije iz spomladi 2013 in podrobni oceni, izvedeni pri pregledu programa gospodarskega prilagajanja, ki ga službe Komisije izvajajo skupaj z osebjem MDS in ECB (glej tabelo 1). Upošteva gospodarske in proračunske pogoje od 4. decembra 2012, ko je bil izdan zadnji sklep Sveta.

Tabela 1: Primerjava ključnih makroekonomskih in proračunskih napovedi[5]

(sedanje napovedi glede na Sklep Sveta 2013/6/EU)

|| || || || ||

% BDP, če ni navedeno drugače || || || 2012 || 2013 || 2014

|| || || || ||

Realna rast BDP (sprememba v %) || Sklep Sveta || || –6,0 || –4,2 || 0,6

Sedanja napoved || || –6,4 || –4,2 || 0,6

Javnofinančni saldo || Sklep Sveta || || –6,6 || –4,6 || –3,5

Sedanja napoved || || –6,3 || –4,1 || –3,3

Primarni saldo || Sklep Sveta || || –1,5 || 0,0 || 1,5

Sedanja napoved || || –1,3 || 0,0 || 1,5

Ciklično prilagojeni primarni saldo || Sklep Sveta || || 4,1 || 6,2 || 6,4

Sedanja napoved || || 4,5 || 6,2 || 6,3

Ciklično prilagojeni saldo || Sklep Sveta || || –1,3 || 0,7 || 0,4

Sedanja napoved || || –0,5 || 2,1 || 1,6

|| || || || ||

Vir: napoved služb Komisije iz spomladi 2013

Prvič od začetka programa prilagoditve za Grčijo se gospodarska napoved ne razlikuje bistveno od napovedi iz Sklepa Sveta iz decembra 2012. Napoved ohranja postopno ponovno rast BDP v letu 2014. Slabši podatki o BDP od pričakovanih za zadnje četrtletje leta 2012 so privedli do letnega znižanja BDP za 6,4 % leta 2012 v primerjavi s 6,0 % v času Sklepa Sveta, kar je pomenilo nekoliko večji negativni prenos sredstev v leto 2013. Vodilni konjunkturni kazalniki in kazalniki finančnega trga pa so pokazali vse večje zaupanje v gospodarsko oživitev Grčije. Do konca aprila se je kazalnik zaupanja v gospodarstvo Evropske komisije za Grčijo povečal na raven, ki nakazuje boljše možnosti za rast. Grški bančni sistem spet sprejema bančne vloge, in sicer po izplačilu drugega obroka v okviru programa iz decembra 2012. Pri prestrukturiranju ciprskega bančnega sistema so bili pravočasno sprejeti ukrepi za zavarovanje hčerinskih družb ciprskih bank. Kljub temu trdi kazalniki trenutno še naprej dajejo negativne signale, saj se rezultati na področju industrijske proizvodnje, maloprodaje in gradenj še naprej poslabšujejo. Zaradi velikega negativnega prenosa iz leta 2012 in še vedno upadajočega domačega povpraševanja se v letu 2013 še vedno pričakuje krčenje BDP v višini 4,2 %. Zmerno izboljšanje zaradi naložb in izvoza je predvideno za začetek leta 2014, kar bo v navedenem letu povzročilo letno rast BDP v višini 0,6 %.

Kljub nekoliko globlji recesiji v letu 2012 od pričakovane v času sprejetja Sklepa Sveta je fiskalni razvoj leta 2012 za nekoliko presegel cilj v zvezi s čezmernim primanjkljajem za primarni primanjkljaj. Nominalni primarni primanjkljaj je znašal 5,0 % BDP. Ocenjeni neto stroški, povezani z dokapitalizacijo in sanacijo bank pa so leta 2012 znašali 4,0 % BDP. Razen teh stroškov in drugih dejavnikov, opredeljenih v programu, je primarni saldo za namene EDP tako znašal –1,3 % BDP, kar je nekoliko bolje od cilja iz Sklepa Sveta v višini 1,5 % BDP. Ob podobnih prilagoditvah nominalnega primanjkljaja v višini 10,0 % BDP je skupni fiskalni primanjkljaj skladen z določitvijo iz Sklepa Sveta v višini 6,3 % BDP. To je precej bolje kot 6,9 % BDP iz Sklepa Sveta in je delno posledica nižjih obrestnih plačil, ki izhajajo iz ukrepov za zmanjšanje dolga, ki so se izvajali decembra 2012. Pri podrobnejši obravnavi rezultatov na strani prihodkov so neposredni davki ostali precej visoki, kar je delno odtehtalo šibko posredno pobiranje davkov, zlasti DDV, in prispevkov za socialno varnost. Na strani porabe so organi zmanjšali diskrecijske odhodke, zlasti operativne odhodke in javne naložbe zaradi slabega likvidnostnega položaja vlade, ki izhaja iz zamud pri izplačilu programskih sredstev. Plačila obresti so bila nižja zaradi pobude za vključevanje zasebnega sektorja ter decembrskega odkupa dolga in izvedenih ukrepov za zmanjšanje dolga.

Zato so skupni fiskalni rezultati za leto 2012 presegli cilje iz Sklepa Sveta. To potrjuje ocena ciklično prilagojenega javnofinančnega salda. Pri neto izravnavi cikličnih dejavnikov je ciklično prilagojeni primarni saldo iz Sklepa Sveta v letu 2012 znašal 4,5 % BDP, kar je za okoli 0,4 odstotne točke BDP boljše od 4,1-odstotnega strukturnega presežka iz Sklepa Sveta. Ciklično prilagojeni proračunski primanjkljaj je leta 2012 znašal –0,5 % BDP v primerjavi z –1,3 % BDP iz Sklepa Sveta. V primerjavi z letom 2011 se je ciklično prilagojeni primarni saldo v letu 2012 izboljšal za 2,3 odstotne točke BDP, povečanje ciklično prilagojenega salda pa je znašalo 4,5 odstotne točke, na kar je vplival učinek pobude vključevanja zasebnega sektorja na plačilo dolžniških obresti.

Sprejeti so bili učinkoviti ukrepi za dosego ciljev za področju primarnega primanjkljaja v letih 2013 in 2014. Grški proračun, sprejet 11. novembra 2012, je vključeval sveženj dodatnih ukrepov na področju prihodkov in odhodkov v višini 9,2 milijard EUR, kar je približno 5 % BDP, in sicer z namenom zmanjšanja primarnega primanjkljaja v letu 2013. To je bilo v okviru programa konsolidacije za leti 2013 in 2014 v višini 13,5 milijard EUR, določenega v srednjeročni fiskalni strategiji za obdobje 2013–2016. Ta zelo velik in koncentriran sveženj ukrepov za fiskalno konsolidacijo za leti 2013 in 2014 (v višini več kot 6,5 % BDP) je bil v veliki meri že izveden.

Medtem ko je makroekonomski scenarij, napovedan pri zadnjem pregledu, ostal pretežno nespremenjen, je prišlo do izpada nekaterih prihodkov, nekaj ukrepov pa ni bilo izvedenih. Do izpada prihodkov je prišlo zlasti na področju pobiranja prispevkov za socialno varnost in prejemkov iz izravnanih davčnih stopenj za dizelsko gorivo, ki so bili manjši od pričakovanih. Izpad na področju pobiranja prispevkov za socialno varnost je v veliki meri mogoče pripisati pričakovanjem prihodnjih obrokov za odplačilo dolga in slabim likvidnostnim pogojem. Manjše prihodke od davka na gorivo je mogoče pojasniti predvsem s porabo goriva, ki je bila manjša od pričakovane. Poleg tega je popravek navzgor pri vračilu davka zaradi novih nepregledanih zahtevkov za vračilo davka leta 2012 prispeval k zmanjšanju neto prihodkov. Zaradi tehničnih razlogov so se pojavile pomanjkljivosti pri izvajanju postopnega zmanjšanja pokojnin, za parlamentarno osebje in nekatera podjetja v državni lasti se ni uvedla nova plačilna lestvica, dajatve za lastnike ladij pa niso prinesle predvidenega zneska. Skupaj bi takšno neizvajanje ukrepov, če se ne bi obravnavalo, povzročilo proračunski primanjkljaj v višini 137 milijonov EUR v letu 2013 in 166 milijonov EUR v letu 2014. Vlada je nato izrazila namero za izvajanje teh ukrepov v celoti. Poleg tega se nekateri ukrepi, ki bi se morali začeti izvajati leta 2013 in 2014 in ki so bili dogovorjeni v okviru predhodne srednjeročne fiskalne strategije za obdobje 2011–2014, niso izvajali. Med drugim gre za povečanje prispevkov za socialno varnost za samozaposlene in povečanje cen vozovnic za javni prevoz. Ob upoštevanju pomembnih prihodkov na podlagi teh ukrepov bi njihovo neizvajanje povzročilo precejšnjo fiskalno vrzel v višini približno 270 milijonov EUR v letu 2013 in več kot 700 milijonov EUR v letu 2014. Poleg tega so organi predvideli precejšnje znižanje davčnih stopenj pri davku na nepremičnine, plačanem prek računov za elektriko.

Grški organi pa so se zavezali, da bodo v izogib pojavu fiskalne vrzeli v letih 2013 in 2014 izvajali izravnalne ukrepe. Vlada se je odločila za izravnavo neizvajanja predhodno dogovorjenih ukrepov z novimi ukrepi, ki bodo sprejeti v istih sektorjih, da bi se čim bolj zmanjšala operativna tveganja. Neizvajanje ukrepa solidarnostnega prispevka za samozaposlene, načrtovanega za leto 2013, je bilo nadomeščeno z zaostritvijo pogojev za upokojitev za nezavarovane posameznike in revizijami pokojninskih pravic. Zahtevani prihranki, povezani z neizvajanjem zvišanja cen vozovnic za javni prevoz, bodo nadomeščeni z zmanjšanjem transferjev za subjekte zunaj sektorja države in racionalizacijo javnih storitev. V zvezi z davki na nepremičnine bo vlada zagotovila načrtovani prihodek v višini 1,9 milijarde EUR iz nepremičninskega davka, pobranega prek računa za elektriko, predvideno znižanje stopnje za 15 % pa bo nadomestila s širitvijo davčne osnove. Vlada se je zavezala, da bo leta 2014 v celoti izvajala ukrep solidarnostnega prispevka za samozaposlene. Poleg tega nov davek na nepremičnine, ki naj bi nasledil dajatev PPC, ne bo vplival na proračun in bo zagotavljal letni prihodek, ki je že predviden v srednjeročni fiskalni strategiji. Pri odpravi proračunske vrzeli so pomembni tudi številni enkratni dejavniki. Prvič, prenosi prihodkov iz grške centralne banke na državo bodo po pričakovanjih zaradi izjemnih dobičkov izjemno visoki. Drugič, nove sheme za poravnavo naj bi olajšale poplačilo nedavno nakopičenega dolga in državi zagotovile izterjavo dela izgubljenih prihodkov. Nazadnje pa so bili prihranki tudi na področju subvencij za kurilno olje, kjer so bile dodelitve nekaterih proračunskih odobritev previsoke.

Na splošno se pričakuje, da bodo cilji Sklepa Sveta v letih 2013 in 2014 izpolnjeni. Napovedi za primarni saldo sta 0,0 % BDP leta 2013 in +1,5 % BDP leta 2014 v skladu s cilji iz Sklepa Sveta. Nominalni primarni primanjkljaj bo leta 2013 verjetno večji zaradi nadaljnje dokapitalizacije in dejavnosti reševanja bank. Njihovo natančno evidentiranje na davčnih računih je odvisno od časa in vrste teh transakcij. Pričakuje se, da bo proračunski primanjkljaj znašal 4,1 % BDP v letu 2013 in 3,3 % BDP v letu 2014, v obeh letih pa bo nekoliko presegal odstotek iz Sveta. V ciklično prilagojenem smislu se pričakuje, da se bo primarni saldo izboljšal na 6,2 % BDP v letu 2013 in 6,3 % BDP v letu 2014[6]. Ciklično prilagojene številke so skoraj popolnoma v skladu s Sklepom Sveta, medtem ko naj bi bil ciklično prilagojeni javnofinančni saldo nekoliko večji kot v Sklepu Sveta.

Fiskalne napovedi po letu 2014 še vedno ostajajo negotove. Fiskalna napoved je v veliki meri odvisna od dinamike oživitve gospodarstva in napredka pri krepitvi upravljanja prihodkov od davkov in socialnih prispevkov. V sedanjem makroekonomskem okviru bi bili za doseganje ciljev primarnega salda iz Sklepa Sveta potrebni dodatni ukrepi v višini 1,8 % BDP leta 2015 in 2,2 % BDP leta 2016. Izpolnjevanje ciljev primarnega primanjkljaja pa bi privedlo do ocenjenega javnofinančnega primanjkljaja v višini manj kot 3 % BDP. Razprave o fiskalni vrzeli in ukrepih, ki bi jo lahko odpravili v obdobju 2015–2016 , bodo potekale v okviru proračunskih pogajanj jeseni 2014. Takrat bodo novi makroekonomski podatki zagotovili celovitejše informacije o natančnem obsegu obstoječe vrzeli.

Napoved vzdržnosti javnega dolga ostaja v primerjavi z decembrom 2012 na splošno nespremenjena. V makroekonomskem scenariju ni bilo večjih sprememb, medtem ko so javne finance še vedno na dobri poti za dosego ciljev. Kar zadeva profil prihodkov od privatizacije, je bilo potrebnih le nekaj prilagoditev časovnega načrta. Še vedno se napoveduje, da se bo razmerje med dolgom in BDP leta 2014 začelo zmanjševati, do leta 2016 pa bo padlo pod 160 %, če se bo program gospodarske prilagoditve še naprej izvajal.

Posebne fiskalne in strukturne fiskalne zahteve za december 2012 in marec 2013 iz Sklepa Sveta so bile izpolnjene z nekaj redkimi izjemami (glej tabelo iz Priloge). Izvedena je bila velika reforma davčnega sistema, ki razširja davčno osnovo in bo zagotovila pravičnejšo davčno obremenitev. Imenovan je bil generalni sekretar za javnofinančne prihodke, avtonomija davčne uprave pa je bila okrepljena. Z manjšo zamudo so organi začeli izvajati ključne ukrepe za obsežno reformo javne uprave, vključno z izpolnitvijo kadrovskih načrtov za vsa resorna ministrstva. V polnem teku so reformni postopki za izpolnitev drugih še neizvedenih ukrepov, npr. glede povečanja deleža generičnih zdravil, ki jih prodajajo lekarne, in izboljšanja notranjega nadzora vseh bolnišnic. To bodo službe Komisije natančno spremljale.

4. Zaključek

Grčija je sprejela učinkovite ukrepe za odpravo čezmernega primanjkljaja v skladu s Sklepom Sveta 2011/734/EU, kakor je bila nazadnje spremenjen s Sklepom Sveta 2013/6/EU z dne 4. decembra 2012. Grčija je v obdobju 2010–2012 zagotovila izboljšanje strukturnega salda, ki je presegel cilj iz Sklepa Sveta v višini vsaj 10 odstotnih točk BDP v obdobju 2009–2014. Po ocenah naj bi Grčija svoj strukturni primanjkljaj izboljšala za 13,5 odstotne točke BDP s 14,8-odstotnega primanjkljaja leta 2009 na ocenjeni 1,3-odstotni primanjkljaj leta 2012. Javnofinančni primanjkljaj naj bi se izboljšal s 15,6 % v letu 2009 na 6,3 % BDP v letu 2012.

Grčija je uspešno izvedla ukrepe za obvladovanje primanjkljaja v letu 2012, primarni primanjkljaj pa je presegel cilj iz Sklepa Sveta. Da se v najkrajšem možnem času in v skladu s Sklepom Sveta odpravi sedanji čezmerni primanjkljaj, so grški organi prav tako sprejeli nadaljnje odločilne ukrepe za okrepitev javnih financ v letih 2013 in 2014. Grški proračun, sprejet 11. novembra 2012, je vključeval sveženj dodatnih ukrepov na področju prihodkov in odhodkov v višini 9,2 milijarde EUR, kar je približno 5 % BDP, in sicer z namenom zmanjšanja primarnega primanjkljaja v letu 2013. To je bilo v okviru programa konsolidacije za leti 2013 in 2014 v višini 13,5 milijarde EUR, določenega v srednjeročni fiskalni strategiji za obdobje 2013–2016. Ta zelo velik in koncentriran sveženj ukrepov za fiskalno konsolidacijo za leti 2013 in 2014 (v višini več kot 6,5 % BDP) je bil v veliki meri že izveden.

Glede na navedeno Komisija ne predlaga nobene spremembe Sklepa Sveta, sprejetega decembra 2012. Cilji zglede javnofinančnih primarnih presežkov naj bi ostali vsaj 0 % BDP leta 2013, 1,5 % BDP leta 2014, 3,0 % BDP leta 2015 in 4,5 % BDP leta 2016. Tak fiskalni načrt še vedno pomeni izboljšanje ciklično prilagojenega primarnega salda v razmerju do BDP s 4,1 % leta 2012 na 6,2 % leta 2013 in najmanj 6,4 % BDP v letih 2014, 2015 in 2016. Trenutne napovedi glede javnofinančnega salda kažejo, da ti cilji pomenijo primanjkljaj v višini 4,1 % BDP leta 2013 in 3,3 % BDP leta 2014 ter ciklično prilagojene presežke v višini 2,1 % BDP leta 2013 in 1,6 % BDP leta 2014.

Kljub napredku na proračunskem področju in reformam v drugih ključnih gospodarskih sektorjih obstaja znatno tveganje, ki bi lahko vplivalo na proračunske rezultate. Na oživitev gospodarstva še vedno negativno vplivata izrazita fiskalna konsolidacija v letu 2013 in šibka gospodarska rast v euroobmočju. Poleg tega bo pri reformah na ključnih področjih, kot sta upravljanje prihodkov in javna uprava, lahko prihajalo do odpora zaradi različnih interesov. Za doseganje napovedanega povečanja rasti BDP in iz tega izhajajočih prihodkov v letu 2014 je potreben nadaljnji napredek na področju reform trga proizvodov in storitev. Po drugi strani pa obstajajo tudi pozitivna tveganja, zlasti če bo odločno izvajanje politike zmanjšalo negotovost in okrepilo zaupanje ter pomagalo zajeziti učinek recesije na družbo in brezposelnost. Izboljšali bi se lahko tudi naložbeni pogoji, in sicer po opravljeni dokapitalizaciji bank prek prilivov tujega kapitala in močnejšega črpanja sredstev EU.

PRILOGA : Ukrepi, zahtevani s Sklepom Sveta 2011/734/EU, kakor je bil spremenjen s Sklepom Sveta 2013/6/EU z dne 4. decembra 2012

(2) V členu 2 se vstavi naslednji odstavek: Člen 10a. Grčija do 4. decembra 2012 sprejme naslednje ukrepe: (a) proračun za leto 2013 in srednjeročno fiskalno strategijo do konca leta 2016 ter ukrepe, kakor so opisani v Prilogi IA k temu sklepu, in zadevno izvedbeno zakonodajo. V srednjeročni fiskalni strategiji so obrazloženi trajni ukrepi za fiskalno konsolidacijo, ki zagotavljajo, da zgornje meje primanjkljaja za obdobje 2012–2016, kakor so bile določene s tem sklepom, ne bodo presežene ter da se bo delež dolga v razmerju do BDP trajnostno manjšal; || UPOŠTEVANO. Sprejeto, omnibus zakon 4093 (Uradni list 222/A/12.11.2012).

(b) predložitev posodobljenega načrta privatizacije grškemu parlamentu in objavo polletne posodobitve razvojnega načrta za premoženje; || UPOŠTEVANO. Objavljeno na spletni strani ministrstva.

(c) prenos popolnega in neposrednega lastništva (delnic ali koncesijskih pravic) družbe Egnatia Motorway ter regionalnih pristanišč Elefsina, Lavrio, Igoumenitsa, Alexandroupolis, Volos, Kavala, Krf, Patras, Heraklion in Rafina v portfelj privatizacijskega premoženja sklada HRADF; || UPOŠTEVANO. Opravljeno za družbo Egnatia (sklic: B2316/10-8-2012). Pristanišča (sklep 222/5.11.2012/FΕΚ 2996, 12. november).

(d) zagotovitev, da resorna ministrstva in drugi ustrezni subjekti generalnemu sekretariatu za javno premoženje omogočijo popoln dostop do popisa vseh nepremičnin v državni lasti; || UPOŠTEVANO. Ustrezni dopis je bil poslan resornim ministrstvom, ki so predložila zahtevane informacije.

(e) spremembo in/ali razveljavitev zakonskih določb podjetij v državni lasti (PPC, pristaniških uprav OLP in OLTH, družb HELPE, EYATH in EYDAP, pristanišč itd.), ki odstopajo od prava za zasebne družbe v zvezi s kakršnimi koli omejitvami volilnih pravic zasebnih delničarjev; || UPOŠTEVANO. Spremenjeno v novem privatizacijskem zakonu (člen 2).

(f) zakonodajo, ki opredeljuje vlogo in kvalifikacije generalnega sekretarja davčne uprave in v skladu s katero minister za finance prenese pristojnost za odločanje na generalnega sekretarja davčne uprave; || UPOŠTEVANO. (omnibus) zakon 4093 (Uradni list 222/A/12.11.2012, oddelek E, člen 6).

(g) vključitev izkušenih davčnih revizorjev v dejavnosti, ki služijo takojšnjim nujnim zahtevam na področju prihodkov, in sicer z okrepitvijo ključnih področij izvrševanja, da postanejo popolnoma operativna – na primer enote, zadolžene za velike davkoplačevalce, s premestitvijo 100 revizorjev z drugih mest –, ter vzpostavitvijo posebne enote za premožne posameznike in samozaposlene osebe z visokimi prihodki, v kateri bi bilo zaposlenih 50 izkušenih davčnih revizorjev, neposredno odgovornih generalnemu sekretarju davčne uprave; || UPOŠTEVANO. Štiri sprejete ministrske odredbe: – ministrska odredba z dne 31.10.2012 za premestitev 100 revizorjev v enoto, zadolženo za velike davkoplačevalce, – ministrska odredba z dne 31.10.2012 glede dodelitve pristojnosti enoti DEK Athens za premožne posameznike (z merili iz ministrske odredbe), – ministrska odredba za premestitev 50 revizorjev v enoto DEK Athens, ki jo je 8. novembra 2012 podpisal namestnik ministra, – za zagotovitev ustrezne kadrovske strukture je bila izdana druga ministrska odredba D2A 1157921 z dne 16.11.2012 glede premestitve več revizorjev za zapolnitev vrzeli. Vsi revizorji so že bili premeščeni.

(h) akt Sveta ministrov (ki nadomesti akt Sveta ministrov, sprejet 29. oktobra 2012), ki je namenjen krepitvi izvrševanja državnega proračuna in izboljšanju zanesljivega fiskalnega upravljanja ter poleg določb iz prvotnega akta Sveta ministrov vključuje dodatne določbe: (i) ki določajo, da se vsako leto do konca decembra podpišejo memorandumi o sodelovanju med ministrstvom za finance in drugimi ministrstvi ali med ministrstvi in upravljavci nadzorovanih subjektov (s čimer je zajeta celotna javna uprava); (ii) ki krepijo sedanje uravnotežene proračunske omejitve za lokalne uprave, da se poveča učinkovitost teh omejitev, vključno s korektivnimi in sankcijskimi mehanizmi; (iii) ki krepijo sedanji sistem spremljanja podjetij v državni lasti in uvajajo mehanizem izvrševanja v primeru odstopanj od posebnih ciljev, določenih za posamezno podjetje v državni lasti; in (iv) ki določajo okvir za opredelitev posebnih ciljev za zajemanje operativnih registrov obveznosti za lokalne uprave in podjetja v državni lasti, ki morajo biti vsako leto pripravljeni do decembra. Navedeni akt Sveta ministrov vključuje tudi mehanizme za popravek zneskov centralne ravni države, da se odpravijo odstopanja od ciljev v določenem letu in morda v naslednjih letih, obenem pa zagotovi, da se zaostala plačila ne povečujejo; akt mora izrecno določiti, da se prihodki od privatizacije državnega premoženja nakažejo neposredno na ločen račun, da se nadzirajo denarni tokovi, prepreči preusmeritev uradnega financiranja in zagotovi pravočasno odplačilo zapadlih dolgov; in mora določiti, da se v primeru neizpolnjenih ciljev praviloma samodejno zmanjšajo odhodki, obenem pa zagotovi, da se zaostala plačila ne povečujejo; || UPOŠTEVANO. FEK A št. 228 z dne 18. 11. 2012.

(i) sveženj ukrepov za izboljšanje sedanjega finančnega položaja nacionalne organizacije za zagotavljanje zdravstvenega varstva (EOPYY) in zagotovitev, da se izvrševanje proračuna približa uravnoteženemu proračunu v letih 2012 in 2013, vključno z: (i) racionalizacijo svežnja nadomestil; (ii) povečanjem delitve stroškov za zdravstveno varstvo, ki ga zagotavljajo zasebni ponudniki; (iii) pogajanjem o sporazumih glede količinskih popustov ter revizijo sporazumov z zasebnimi ponudniki glede klasifikacije povračil stroškov za oskrbo bolnikov; (iv) revizijo plačil za diagnostične in fizioterapevtske storitve, za katere ima organizacija EOPYY sklenjene pogodbe z zasebnimi ponudniki, in njihovega števila, da se v letu 2013 zmanjšajo s tem povezani stroški vsaj za 80 milijonov EUR; (v) uvedbo sistema referenčnih cen za povračilo stroškov za medicinske pripomočke; in (vi) progresivnim povečanjem prispevkov, ki jih plačujejo člani organizacije OGA, do povprečja prispevkov, ki jih plačujejo drugi člani organizacije EOPYY; || UPOŠTEVANO. FEK št. 3054/Β΄/18.11.2012.

(j) naslednje ukrepe, povezane s povračilom stroškov za zdravila: (i) zakonodajo za nadzor porabe za farmacevtske izdelke, ki sproži ukrepe ob nepredvidljivih dogodkih (med drugim npr. splošno znižanje cen), če z obstoječim samodejnim mehanizmom za vračilo prejetih sredstev iz kakršnega koli razloga ni mogoče doseči cilja. takšni ukrepi zagotovijo enakovredno vsoto prihrankov; (ii) ministrsko odredbo, ki določa novi prag za vračilo prejetih sredstev za leto 2013 (2,44 milijarde EUR za ambulantne bolnike); (iii) posodobitev cenika in pozitivnega seznama zdravil s povračilom, predvsem z izplačilom povračil le za stroškovno učinkovite pakete za kronične bolezni, z uvrstitvijo zdravil s pozitivnega na negativni seznam in seznam zdravil v prosti prodaji ter uvedbo sistema referenčnih cen, ki ga pripravi nacionalna organizacija za zdravila (EOF). Te sezname je treba v skladu z Direktivo Sveta 89/105/EGS posodobiti vsaj dvakrat na leto; in (iv) nadomestitev predpisanih zdravil z najcenejšim proizvodom z enako aktivno snovjo v referenčni kategoriji s strani lekarn (obvezno „nadomeščanje zdravil z generičnimi zdravili“).“ || UPOŠTEVANO. Uvedena je bila vstopna pristojbina. Ref. zakon „minibus“ FEK 229A/19.11.2012, člen 11(1) (vstopna pristojbina). FEK 3035/B/15.11.2012. FEK 3047/ B/ 16.11.2012 in FEK 3046/ B/ 16.11.2012. FEK 3057/B/18.11.2012.

(3) v členu 2 se odstavek 11 nadomesti z naslednjim besedilom: „11. Grčija sprejme naslednje ukrepe do konca decembra 2012: (a) davčno reformo na področju dohodnine in davka od prihodkov pravnih oseb, ki naj bi poenostavila davčni sistem, razširila davčno osnovo ter odpravila izjeme in preferencialne režime; || UPOŠTEVANO. 25.1.2013 zakon 4110 GG 17/Α/23.1.2012.

(b) potrebno primarno in sekundarno zakonodajo za zagotovitev hitrega uresničevanja načrta privatizacije; || UPOŠTEVANO, V TEKU.

(c) vzpostavitev regulativnega okvira za vodnogospodarska podjetja; || UPOŠTEVANO. Parlament je 24.1.2013 sprejel ustrezne zakonske določbe (FEK A29/5.2.2013). Podpisana in objavljena je bila skupna ministrska odredba za vzpostavitev regulativnega okvira (FEK 679/22.3.2013).

(d) ukrepe za izboljšanje davčne uprave, s katerimi se uvede ocenjevanje učinkovitosti, izboljša uporaba tehnik ocene tveganja ter ustanovijo in okrepijo strokovne enote za upravljanje dolgov; || UPOŠTEVANO. Zakon 4141 (GG 81/a/5.4.2013) z dne 11.4.2013 določa pravni okvir.

(e) pripravo in objavo načrta za potrditev zaostalih plačil, ki jih javni subjekti dolgujejo dobaviteljem, in vračila davkov; || UPOŠTEVANO.

(f) dokončanje izvajanja reforme delovanja sekundarnih/dopolnilnih javnih pokojninskih skladov; in združitev vseh obstoječih skladov v javnem sektorju; || UPOŠTEVANO. Cilj ETEA je bil izveden za dodatna sredstva.

(g) zakonodajo za razširitev uporabe 5-odstotnega popusta za farmacevtske družbe (ki obstaja za zdravila po bolnišničnih cenah) na vse izdelke, ki se prodajajo v lekarnah organizacije EOPYY; || UPOŠTEVANO. Zakon 4093/FEK 222/12.11.12 (IB2/5,6,8) & PNP/FEK 229/19.11.2012 (odstavek 10 člena 11).

(h) povečanje deleža generičnih zdravil na 35 % celotnega obsega zdravil, ki jih prodajo lekarne; || NI UPOŠTEVANO. Postopek še poteka

(i) dodelitev notranjih nadzornikov vsem bolnišnicam in sprejetje registrov obveznosti v vseh bolnišnicah.“; || NI UPOŠTEVANO. Postopek še poteka, akcijski načrt in časovni razpored pa sta bila predložena.

(4) členu 2 se dodajo naslednji odstavki: „12. Grčija pred koncem marca 2013 sprejme naslednje ukrepe: (a) izda ministrsko odredbo za prilagoditev cen za končne odjemalce, priključene na nizkonapetostno omrežje; || UPOŠTEVANO.

(b) posodobi srednjeročno fiskalno strategijo, tudi z določitvijo zavezujočih 3-letnih zgornjih mej izdatkov za podsektorje države; || UPOŠTEVANO.

(c) sprejme načrte zaposlovanja za resorna ministrstva; || UPOŠTEVANO.

(d) vzpostavi znatno bolj neodvisno davčno upravo in določi stopnjo neodvisnosti, okvir upravljanja, odgovornost, zakonska pooblastila vodje davčne uprave in začetno kadrovsko strukturo organizacije; || UPOŠTEVANO, V TEKU.

izda in objavi nov popoln protikorupcijski načrt za javno upravo, vključno s posebnimi določbami za davčno in carinsko upravo; || UPOŠTEVANO. Nacionalni načrt je bil pripravljen. Ocena je pozitivna.

(f) uvede popolnoma delujoč standardni postopek za revizijo pravne vrednosti nepremičnin pod odgovornostjo direktorata za obdavčitev kapitalskih dobičkov, da se ta vrednost bolje uskladi s tržnimi cenami; || NI UPOŠTEVANO. Zaradi kompleksnosti postopka je potrebno preoblikovanje ukrepa.

(g) prenese 40 novih nepremičnin (ki so v načrtu privatizacije opredeljene kot ‚sklopa nepremičnin 2 in 3‘) na sklad HRADF. || NI UPOŠTEVANO. Prva skupna ministrska odredba za prenos dela 40 nepremičnin na sklad HRADF je bila podpisana in objavljena (FEK 754/2-4-2013). Skupna ministrska odredba za druga sredstva je bila pripravljena in bo predvidoma kmalu podpisana.

[1] UL L 4, 9.1.2013, str. 40–45.

[2] „The Economic Adjustment Programme for Greece – May 2013,“ European Economy–Occasional Paper (objava v kratkem). V navedenem dokumentu je na voljo podrobnejša ocena razvoja na področju makroekonomske, finančne, fiskalne in strukturne reforme.

[3] Memorandum o ekonomskih in finančnih politikah ter Memorandum o soglasju glede posebnih gospodarskopolitičnih pogojev iz decembra 2012.

[4] Sklep Sveta 2011/734/EU (prenovitev)(UL L 296, 15.11.2011, str. 38–52).

[5] Proračunski saldo temelji na določitvah iz sklepa Sveta (in ne določitvah ESR95).

[6] Sklep Sveta prilagodi za stroške reševanja bank. Drugi odhodki in prihodki enkratno zmanjšajo nominalni primanjkljaj v kumulativnem smislu za 1,5 milijarde EUR v letu 2012 (približno 0,7 % BDP), za 1 milijardo EUR v letu 2013 (0,5 % BDP) in za približno 400 milijonov EUR v letu 2014 (0,2 % BDP).